**עמוס אנגל עמוד התווך של בית הספר לפיזיותרפיה**

כמעט מיום הקמתו, ביה"ס לפיזיותרפיה ועמוס שלובים היו שלובים זה בזה, ורבים יסכימו כי בית הספר לא היה מה שהינו לולא "המוסד" ששמו עמוס**.**

עמוס נולד בצ'כוסלובקיה ב1928, עלה לארץ ב1948, והצטרף לקיבוץ כפר המכבי. הוא התגייס לצבא ובקיץ 1953, ובעודו חייל, קרא שעומד להיפתח קורס לפיזיותרפיה בבית החולים "סרפנד". עמוס, שמר את המודעה, ולאחר שנה, לקראת השחרור מהצבא, פנה לאותה כתובת. ב- 1.11.54 החל ללמוד במחזור ב', של ביה"ס לפיזיותרפיה, "הקשיש בכיתה" (בן 26). מדברי שולה ורנר, עמיתה לכיתה: "עמוס בעל הזיכרון הפנומנלי, ידע הכל מבלי שהיה לו צורך ללמוד. בשיעורי פיזיקה שהתקיימו בשעות הצהריים, נהג לשבת זקוף בספסל הראשון, ישן שנת ישרים. ובמבחנים... היה מקבל 100! אלא מה?!   
השנה השלישית ללימודים הייתה כמעט כולה סטז'. בתחילת השנה נעדר עמוס מהלימודים, עקב גיוסו למילואים בעקבות מלחמת סיני, שפרצה באוקטובר 1956. מיד כשהשתחרר מהמילואים חזר לסטז' בבית החולים תל-השומר וטיפל... בשבויים מצריים פצועים. עם סיום הלימודים החל לעבוד בבית החולים "באסף הרופא" כמדריך קליני בשיקום ילדי הפוליו. ב- 1960 נסע לאנגליה כדי לעבוד ולהשתלם בקורסים שונים. עם חזרתו לבית ספר נכנס באופן אינטנסיבי להוראה ומאז עסק בהוראת הפיזיותרפיה בקורסים רבים.   
עם פתיחותו של החוג לפיזיותרפיה באוניברסיטת תל אביב לימד כמרצה מטעם החוג את נושא תורת התנועה במשך שנים.  
עד ליציאתו לגימלאות ב- 1993 שימש במגוון תפקידים בבית הספר, החל ממורה ומדריך דרך סגן מנהל, לאורך שנים, ועד לתפקיד הספרן. אבל עמוס לא היה רק מורה וספרן. הוא בראש ובראשונה איש מקצוע מן המעולים שידעה הפיזיותרפיה בארץ. בתאיו האפורים מתוייקים בסדר מופתי מוכנים לשליפה, פרטי מידע מהתא החי והאברון ועד אחרון ההיבטים הקינזיולוגיים והביומכניים, ארכיון אנושי שאינו טועה. עבור כל אדם שזכה להכיר את עמוס, הוא היה הכתובת לכל שאלה שמתעוררת.

ב מאי 2009 הוענק לו אות עבור מפעל חיים מטעם העמותה לקידום הפיזיותרפיה,   
חודשים ספורים אחר כך הלך מאיתנו בחטף.

לזכרו ולזכרה של יוספה דנציגר נחנכה ב2010 כתת תרגול בביה"ס לפיזיותרפיה- כתת המייסדים

"ביום מן הימים יעלם הכאב אך הזיכרון יישאר לעולם" (ארתור ס. קלארק)   
זוכרים באהבה, זוכרים בגעגוע.  
יהי זכרו ברוך